Arkones (ARtaj KONfrontoj en ESperanto) okazas de kelkaj jardekoj ĉiuseptembre en Poznano, Polujo. Samkiel multaj tradiciaj eventoj, Arkones ne okazis en 2020 kaj 2021 pro la pandemio, sed ĉi-jare ĝi reaperis por la 36a fojo la 23-25an de septembro 2022. Ĝi estis iomete malpli granda ol kutime, ĉu pro ankoraŭaj hezitoj kaj zorgoj pri kovimo, ĉu pro neeblo por ruslandanoj veni pro la fia milito. La programo ĉi-foje estis dutraka (mi memoras tritrakajn programojn antaŭe). Tamen iom pli ol cent homoj el 16 landoj aliĝis, kaj plejmultaj el ili (sed ne ĉiuj) venis. Malgraŭ la pli malgranda programo, okazis multo, do tute ne eblis vidi ĉion, sed jen miaj impresoj:
#000000
La programo, kiel ĉiam, estis kombinaĵo de tradiciaj ŝatataj eventoj kaj iuj unikaĵoj. Temante pri tradicio, Zuzanna Kornicka kaj Anjo Amika ambaŭ ĝuinde koncertis, kiel kutime, kaj tio donis belan senton pri vera reveno al Arkones! Mi apenaŭ imagas Arkoneson sen laŭta kunkantado de la refreno “Hej! Hej!” dum la kanto Sokoły (Nizoj).
#000002
Dum la inaŭgura vespero okazis koncerto de Oksana Kovalivska, kiu loĝas en Polujo dum ses monatoj, rifuĝinte de la milito en Ukrainujo. Ŝi bele kantis plurajn ukrainajn kantojn, inkluzive de la lastatempe furora kanto “Ruĝa viburno”. Trupo de ĉirkaŭ dek ukrainaj junaj dancistoj prezentis ege emocian baleton pri la malĝojo kaŭzita de la milito. Ili ankaŭ prezentis pli gajan dancon. Mi aŭdis plurajn homojn diri, ke tiu ukraina kanta kaj danca prezento tre kortuŝis ilin; certe mi sentis kortuŝon.
#000003
Plurajn prelegojn faris partoprenantoj de la Interlingvistikaj Studoj. Ekzemple, mi vidis prezentojn pri diversaj stenografiaj sistemoj de Rafał Darasz (Polujo), pri la problemoj pri troa retumado de Song Young-me (Koreujo), pri memeoj (retaj bildŝercoj) de Arya Ferduzi (Indonezio). Okazis kelkaj prezentoj de foraj homoj: Benoit Sasiaczyk (franco loĝanta en Ĉinujo) koncertis (registrita filmo estis montrita) kaj Arko (Gong Xiaofeng) de Ĉinujo prelegis vive rete pri diferencoj en komunikado inter ĉinoj kaj eŭropanoj. Ilona Koutny, ĉefmotoro de la studoj, prelegis pri la angla kaj Esperanto; Věra Barandovská prezentis pri planlingvoj.
#000007